b"\n_START_ARTICLE_\nCasal de Mont-ros\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situat al pla de Begud\xc3\xa0, prop de l'esgl\xc3\xa9sia parroquial de Santa Eul\xc3\xa0lia, juntament amb la Rectoria i Ca l'Escol\xc3\xa0. \xc3\x89s de planta rectangular, formada per diferents cossos. El primitiu \xc3\xa9s el de la fa\xc3\xa7ana nord, de pedra volc\xc3\xa0nica i poques obertures, i el teulat a una vessant. Despr\xc3\xa9s, s'ampli\xc3\xa0 pel costat sud en dues etapes; disposa de planta i pis i golfes amb quatre badius; els carreus estan molt ben tallats als angles i les obertures disposen d'arcs de llibre. El teulat \xc3\xa9s a dues aig\xc3\xbces, format per cairats, cabirons, llates i teules posades a salt de garsa. Una altra porta que accedia directament al primer pis demostra que la casa fou habitada per diverses fam\xc3\xadlies.\n_START_SECTION_\nHist\xc3\xb2ria\n_START_PARAGRAPH_\nLa casa de Mont-ros est\xc3\xa0 situada al pla de Begud\xc3\xa0, prop de l'esgl\xc3\xa9sia parroquial de Santa Eul\xc3\xa0lia. Segurament aquest mas fou fundat per la fam\xc3\xadlia del castell de Mont-ros, en termes pertanyents al directe domini dels monjos de Sant Joan les Fonts. Francesc Caula, va trobar els seg\xc3\xbcents hereus: Dalmau de Mont-r\xc3\xb3s (1414), i Jaume Mont-r\xc3\xb3s, procurador s\xc3\xadndic de la Universitat de Begud\xc3\xa0 (l'any 1563). El mas Mont-r\xc3\xb3s pertanyia, l'any 1751, a Pera Llovera, d'Argelaguer."